**Lühikokkuvõte Põltsamaa Jahiseltsist 70 aasta läbilõikes**

Kiviajast sai jahindus alguse kui olid valminud esimesed tööriistad ning jaht oli algselt ellujäämise osa. Hiljem muutus see rohkem hobiks. Nii ka Põltsamaal.

1954. aastal loodi Kalevi Spordiühingu Tartu Jahindusklubi juurde Põltsamaa sektsioon, mille esimene esimees oli Mart Liiva. Esimene nn kontoriruum asus Mardi kodus Jaama tänaval. Hiljem koliti 12 m2 üüripinnale endisel Kingissepa, praegusel Lossi tänaval.

Põltsamaa sektsiooni loomisega koondati Pärnu, Tartu ja Tallinna vahel killustunud jahimehed ühtseks kohalikuks sektsiooniks. Tartu Jahindusklubi jättis äsja loodud sektsiooni vaeslapse ossa ja tegeles ainult maksude kogumisega, seega otsustati Tartust lahku lüüa. 1957. aastal siirduti spordiühingu Jõud liikmeiks, mille järel hakkas eksisteerima spordiseltsi Jõud Põltsamaa jahindus- ja kalandusklubi. Klubi eksisteeris kuni vabariikliku Jahimeeste Seltsi moodustamiseni.

Kui Põltsamaa jahindusklubi oli loodud, tekkis Mart Liival, Villem Buschil (linna täitevkomitee esimees), Richard Altrovil (kommunaalosakonna juhataja), Uno Uukivil (parteikomitee sekretär) mõte ehitada Põltsamaale oma jahimaja. Mõte kiideti heaks ka VS Jõud nõukogu poolt. Põltsamaa linna täitevkomitee eraldas ehituskrundi Põltsamaa jõe keskel asuvale Katariina ehk Saunasaarele.

**18. veebruaril 1958. aastal** anti klubi üldkoosolekul ehitusele roheline tuli, millest möödub tähendusrikas 60. aasta. Eeltööd tehti ühiskondlikus korras ja kuueliikmelise komisjoni järelevalve all. Peaettevõtjaks oli vana ehitusmeister Ants Kimmel. Maja projekt valmis augusti lõpuks. Ehitustööd ise algasid koos kooliaasta algusega 1. septembril. Eelarve oli 35 000 rubla. Maja sai valmis 1. augustil 1960. aastal ning seal alustas tööd klubi juhatus.

Algselt käidi saarel paadiga, siis purdega ja parvega ning lõpuks sai saar koos majaga valmis esimese silla. Jahimaja ehitusele võtsid paljude praeguste staažikate jahimeeste isad neid kaasa ning see on aidanud jahimajast kujuneda kohaliku jahinduse sümboliks ja reliikviaks läbi aastakümnete. Peame seda hoidma, mälestamaks oma isade loodut ja tehtut ning edasi arendama. See maja ongi Põltsamaa jahiseltsi sümbol ning ajalugu. See tähistab seost – pole maja, pole seltsi!

1961. aastal moodustati Jõgeva rajoon ja sellega koondusid jahimehed Jõgevale. Samuti juhiti Põltsamaa jahimeeste tegevust Jõgevalt.

1993. aastal otsustati aga lõplikult iseseisvuda ning moodustada MTÜ Põltsamaa Jahiselts. Avalöögiks sai asutamiskonverents 19. veebruaril 1993.

Moodustati juhatus, kuhu kuulusid: Udo Vellend, Vello Elken, Toivo Kens, Vello Käsper, Vello Kupper, Toivo Tõnson, Jaan Päeva, Erich Sillaste, Ülar Valksaar, Margo Miljand, Mihkel Piisang ja Aleksander Kossatkin ning revisjonikomisjon koosseisus Erich Valksaar, Enno Kalam ja Jaan Roots.

Iseseisvumisele viinud dokumendile kirjutas alla Udo Vellend. Jõgevalt anti nõusolek 23. aprillil 1993. Jahiseltsi juhatuse esimehena hakkas tööle Udo Vellend ja raamatupidajana Terje Kiipus, kes töötab sellel ametikohal tänaseni.

Asutamise hetkel kuulus Põltsamaa Jahiseltsi 220 jahimeest Põltsamaa linnast ja Põltsamaa, Pajusi ning Puurmani valdadest. Udo Vellend juhtis seltsi 1993.–2004. aastani. Siis võttis juhtimise üle Avo Jürisaar ning tegi seda 2006. aastani. Edasi vedas seda koormat uuesti Udo kuni 2009. aastani, mil ohjad anti Margo Miljandi kätte. Margo juhtimise all valmis Ööbiku talu maadele jahiseltsi laskepaik. 2010. aastal sai valmis projekt ning kooskõlastused ja sai alustada ehitusega. Tema juhtimise ajal kindlustati jahisaar, sest jõe vool oli suurema osa saarest minema uhtunud ning lained laksusid üsna maja vundamendi lähedal.

Kapitaalne saare remont võeti käsile siis, kui Suure silla remont nõudis jõe vee allalaskmist mõned aastad tagasi (täpsemalt 2014. aasta kevadel). Saar kindlustati geotekstiiliga ning kaeti jääle vastupanuvõime suurendamiseks massiivsete kividega. Suurimad tänud selle eest palju vaeva näinud Leo Tõnsonile, Ants Mattisele ja eestvedajale Margo Miljandile. Samuti Põltsamaa tolleaegsele linnavalitsusele, kes igati toetasid meie tegevust saarel. Tänavu tehti remont jahimajas sees ja väljaspool maja. Läti-Tõnise talu maadel on seltsil taldrikulaskmise tiir.

Alates 2004. aastast on Põltsamaa Jahiselts Eesti Jahimeeste Seltsi liige.